DA Den Europæiske Unions Tidende L 31/6

KOMMISSIONENS FORORDNING (EF) Nr. 188/2005

af 3. februar 2005

om gennemførelsesbestemmelser til støtteordningen for kødsektoren i fjernområderne

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1452/2001 af 28. juni 2001 om særlige foranstaltninger for visse landbrugsprodukter til fordel for de franske oversøiske departementer og om ændring af direktiv 72/462/EØF og om ophævelse af forordning (EØF) nr. 525/77 og (EØF) nr. 3763/91 (Poseidom) (1), særlig artikel 9, stk. 3,

under henvisning til Rådets forordning (EF) nr. 1453/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima) (2), særlig artikel 13, stk. 3, og artikel 22, stk. 4 og 10,

under henvisning til Rådets forordning (EF) nr. 1454/2001 af 28. juni 2001 om særlige foranstaltninger for visse landbrugsprodukter til fordel for De Kanariske Øer og om ophævelse af forordning (EØF) nr. 1601/92 (Poseican) (3), særlig artikel 5, stk. 3, og

ud fra følgende betragtninger:

(1) I henhold til artikel 70, stk. 1, litra b), i Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (4) kan medlemsstaterne beslutte at udelukke de direkte betalinger, der i referenceperioden ydes landbrugere i de franske oversøiske departementer, på Azorerne, Madeira og De Kanariske Øer, fra enkeltbetalingsordningen. Ved artikel 147 i ovennævnte forordning ændres den fælles landbrugspolitiks ordninger for direkte støtte til landbrugerne i disse regioner, såfremt der gøres brug af artikel 70. Der bør fastsættes gennemførelsesbestemmelser til de nævnte støtteordninger.

(2) Spanien, Frankrig og Portugal har underrettet Kommissionen om deres beslutning om at udelukke de direkte betalinger, der ydes landbrugerne på De Kanariske Øer, i de franske oversøiske departementer og på Azorerne og Madeira, fra enkeltbetalingsordningen.

(3) Efter artikel 9, stk. 1, i forordning (EF) nr. 1452/2001, artikel 13, stk. 1, og artikel 22, stk. 3, i forordning (EF) nr. 1453/2001 og artikel 5, stk. 1, i forordning (EF) nr. 1454/2001 skal de berørte medlemsstater forelægge Kommissionen et program for støtte til opretholdelse af traditionelle aktiviteter i forbindelse med produktionen af okse-, fåre- og gedekød og foranstaltninger til forbedring af produktkvaliteten i det omfang, det er nødvendigt for forbruget i fjernområderne med undtagelse af Azorerne. Det bør fastsættes, hvilke oplysninger programmet skal indeholde.

(4) EF finansierer programmet med et årligt beløb, der fastsættes efter bestemmelserne i artikel 9, stk. 2, i forordning (EF) nr. 1452/2001, artikel 13, stk. 2, og artikel 22, stk. 3, i forordning (EF) nr. 1453/2001 og artikel 5, stk. 2, i forordning (EF) nr. 1454/2001.

(5) Det årlige beløb svarer til summen af de præmier, der er udbetalt i 2003 i medfør af artikel 4, 6, 11, 13 og 14 i Rådets forordning (EF) nr. 1254/1999 af 17. maj 1999 om den fælles markedsordning for oksekød (5), og af artikel 4, 5 og 11 i Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød (6), og den supplerende støtte, der er ydet i henhold til forordning (EF) nr. 1452/2001, (EF) nr. 1453/2001 eller (EF) nr. 1454/2001. På grundlag af dette bør det fastsættes, hvilke årlige beløb der skal anvendes i hver medlemsstat for kalenderåret 2005.

(6) Det bør præciseres, hvilke faktorer der skal ligge til grund for en måling af udviklingen i den lokale produktion i de pågældende regioner, som omhandlet i artikel 9, stk. 2, andet afsnit, i forordning (EF) nr. 1452/2001, artikel 13, stk. 2, andet afsnit, og artikel 22, stk. 3, andet afsnit, i forordning (EF) nr. 1453/2001 samt artikel 5, stk. 2, andet afsnit, i forordning (EF) nr. 1454/2001.

(7) I henhold til artikel 9, stk. 4, i forordning (EF) nr. 1452/2001, artikel 13, stk. 4, og artikel 22, stk. 5, i forordning (EF) nr. 1453/2001 og artikel 5, stk. 4, i forordning (EF) nr. 1454/2001 skal de berørte medlemsstater hvert år forelægge Kommissionen en rapport om gennemførelsen af programmet. Det bør fastsættes, hvilke oplysninger rapporten skal indeholde.

(8) Støtteprogrammerne erstatter fra den 1. januar 2005 de gældende præmieordninger i oksekødssektoren, hvortil der er fastsat gennemførelsesbestemmelser i Kommissionens forordning (EF) nr. 170/2002 (7).

(9) Ved artikel 22, stk. 9, i forordning (EF) nr. 1453/2001 er der indført støtte til afsætning til en anden region i EF af ungt hankvæg født på Azorerne. Gennemførelsesbestemmelserne til denne støtteordning er ligeledes fastsat ved forordning (EF) nr. 170/2002. Af forenklingshensyn bør bestemmelserne om støtte til oksekødssektoren i fjernområderne samles i en tekst.

(10) Forordning (EF) nr. 170/2002 bør derfor ophæves.

(11) Eftersom ordningen for støtteprogrammer i henhold til forordning (EF) nr. 1452/2001, (EF) nr. 1453/2001 og (EF) nr. 1454/2001 anvendes fra den 1. januar 2005, bør det fastsættes, at nærværende forordning ligeledes anvendes fra denne dato.

(12) Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger —

UDSTEDT FØLGENDE FORORDNING:

KAPITEL I

ANVENDELSESOMRÅDE

Artikel 1

Anvendelsesområde

1. Ved denne forordning fastsættes der gennemførelsesbestemmelser til de programmer, der er omhandlet i artikel 9, stk. 1, i forordning (EF) nr. 1452/2001, artikel 13, stk. 1, og artikel 22, stk. 2, i forordning (EF) nr. 1453/2001 og artikel 5, stk. 1, i forordning (EF) nr. 1454/2001.

De programmer, der er henvist til i første afsnit, vedrører støtte til traditionelle aktiviteter i forbindelse med produktionen af okse-, fåre- og gedekød og foranstaltninger med henblik på forbedring af produktkvaliteten i de franske oversøiske departementer, på Azorerne, Madeira og De Kanariske Øer i det omfang, det er nødvendigt for forbruget i disse regioner, med undtagelse af Azorerne.

2. Ved denne forordning fastsættes der gennemførelsesbestemmelser til den afsætningsstøtte, der er indført ved artikel 22, stk. 9, i forordning (EF) nr. 1453/2001.

KAPITEL II

STØTTEPROGRAMMER

Artikel 2

Oprettelse af støtteprogrammet

1. Medlemsstaten kan beslutte:

a) at anvende samme program for alle de pågældende regioner eller

b) at anvende et forskelligt program for hver af de pågældende regioner eller grupper af regioner, hvor det er relevant.

Anvendes der forskellige programmer, jf. dette stykkes litra b), sørger medlemsstaten for ligebehandling af producenter inden for samme program.

2. Programmet omfatter bl.a.:

a) en redegørelse for forbrugsbehovet i den pågældende region eller gruppe af regioner på tidspunktet for udarbejdelsen af programmet

b) en detaljeret redegørelse for hver planlagt foranstaltning og for de mål, der opstilles for foranstaltningerne

c) objektivt målbare indikatorer, der kan beregnes ved begyndelsen og udgangen af programåret, og som gør det muligt at evaluere, hvorvidt målene er nået, og hvilken virkning de enkelte foranstaltninger har

d) de nærmere gennemførelsesbestemmelser for hver foranstaltning, navnlig en foreløbig opgørelse over antallet og typen af støttemodtagere, støttekriterierne, den foreløbige støttesats pr. dyr eller pr. ha, betingelserne for støtteberettigelse, dyrekategorier og arealstørrelser samt en tidsplan for foranstaltningernes gennemførelse

e) et finansielt overslag for hver planlagt foranstaltning

f) en redegørelse for den kontrol- og sanktionsordning, der er etableret med henblik på at sikre forsvarlig gennemførelse af hver planlagt foranstaltning og korrekt afholdelse af de dermed forbundne udgifter, og som så vidt muligt gennemføres i overensstemmelse med de relevante bestemmelser i Kommissionens forordning (EF) nr. 796/2004 (8), idet der specifikt henvises til disse bestemmelser.

3. Medlemsstaten kan inden for det beløb, der er nævnt i artikel 4, overføre maksimalt 20 % af de finansielle midler, der er tildelt hver foranstaltning, fra en foranstaltning i programmet til en anden.

Artikel 3

Fremsendelse af programmet

Forslaget til det program, der skal gennemføres i 2005, sendes til Kommission til godkendelse senest 30 dage efter denne forordnings ikrafttrædelse.

Eventuelle ændringer af programmet for de følgende år sendes til Kommissionen til godkendelse senest den 15. september i året forud for det kalenderår, hvor programmet skal gennemføres.

Artikel 4

Programmets finansiering

EF finansierer programmet fra og med kalenderåret 2005 med følgende årlige beløb (mio. EUR):

— Spanien 7,00 — Frankrig 10,39 — Portugal 16,91.

Artikel 5

Landbrugsproduktionens udvikling

1. Den lokale produktions udvikling konstateres på grundlag af udviklingen i kvæg-, fåre- og gedebestanden i hver af de pågældende regioner eller grupper af regioner.

Med henblik herpå sender medlemsstaterne senest den 30. juni i det pågældende år Kommissionen oplysninger om bestandene af kvæg, får og geder pr. 31. december i det foregående år i hver af de pågældende regioner eller grupper af regioner.

2. Medlemsstaterne sender senest ti dage efter denne forordnings ikrafttrædelse Kommissionen oplysninger om de pågældende bestande pr. 1. januar 2003.

Artikel 6

Kontrol

Medlemsstaterne træffer alle de nødvendige foranstaltninger for at sikre korrekt gennemførelse af denne forordning og af det i artikel 1 omhandlede program. De gennemfører den kontrol og de sanktioner, der er fastsat i programmet i overensstemmelse med artikel 2, stk. 2, litra f).

Artikel 7

Betaling

De betalinger, der foretages inden for rammerne af programmet, overføres i deres helhed til støttemodtagerne efter gennemførelsen af den kontrol, der er fastsat i overensstemmelse med artikel 2, stk. 2, litra f), og som foretages en gang årligt i perioden fra den 1. december til den 30. juni i det følgende kalenderår.

Artikel 8

Årsrapport

1. Medlemsstaterne sender senest den 15. juli hvert år Kommissionen en rapport om det foregående kalenderår, som navnlig omfatter:

a) en redegørelse for, hvorvidt målene for hver af programmets foranstaltninger er nået, idet evalueringen foretages på grundlag af de indikatorer, der er nævnt i artikel 2, stk. 2, litra c)

b) oplysninger om den årlige forsyningsopgørelse for den pågældende region, idet der lægges særlig vægt på forbruget, udviklingen i dyrebestanden, produktion og handel

c) oplysninger om de beløb, der rent faktisk er ydet med henblik på gennemførelse af programmets foranstaltninger på grundlag af de kriterier, medlemsstaterne har fastsat, f.eks. oplysninger om antallet af støttemodtagere, antallet af dyr, der er ydet støtte for, støtteberettigede arealer, eller antallet af berørte bedrifter

d) oplysninger om den finansielle gennemførelse af hver programforanstaltning

e) statistiske oplysninger om den kontrol, myndighederne har gennemført, og om eventuelle sanktioner

f) medlemsstatens kommentarer vedrørende programmets gennemførelse.

2. For 2006 skal rapporten omfatte en evaluering af programmets indvirkning på husdyrbruget og landbrugsøkonomien i den pågældende region.

KAPITEL III

SÆRLIG STØTTE TIL AZORERNE

Artikel 9

Støtte til afsætning af ungt hankvæg født på Azorerne

1. Enhver ansøgning om den støtte, der er omhandlet i artikel 22, stk. 9, i forordning (EF) nr. 1453/2001, indgives af den producent, der som den seneste har opdrættet dyrene i den påkrævede periode inden afsendelsen.

Ansøgningen skal indeholde:

a) dyrets identifikationsnummer

b) en erklæring fra afsenderen med angivelse af dyrets destination.

2. Den i artikel 22, stk. 9, i forordning (EF) nr. 1453/2001 omhandlede støtte kan udbetales fra den 1. januar til den 31. december i det pågældende år.

3. De portugisiske myndigheder giver senest den 31. juli hvert år Kommissionen meddelelse om, hvor mange dyr der for det foregående kalenderår er ansøgt om og ydet støtte for.

KAPITEL IV

OPHÆVELSE OG AFSLUTTENDE BESTEMMELSER

Artikel 10

Ophævelse

Forordning (EF) nr. 170/2002 ophæves.

Artikel 11

Ikrafttrædelse og anvendelse

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2005.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 3. februar 2005. På Kommissionens vegne Mariann FISCHER BOEL Medlem af Kommissionen

(1) EFT L 198 af 21.7.2001, s. 11. Senest ændret ved forordning (EF) nr. 1690/2004 (EUT L 305 af 1.10.2004, s. 1).

(2) EFT L 198 af 21.7.2001, s. 26. Senest ændret ved forordning (EF) nr. 1690/2004.

(3) EFT L 198 af 21.7.2001, s. 45. Senest ændret ved forordning (EF) nr. 1690/2004.

(4) EUT L 270 af 21.10.2003, s. 1. Senest ændret ved forordning (EF) nr. 2217/2004 (EUT L 375 af 23.11.2004, s. 1).

(5) EFT L 160 af 26.6.1999, s. 21. Senest ændret ved forordning (EF) nr. 1899/2004 (EUT L 328 af 30.10.2004, s. 67).

(6) EFT L 341 af 22.12.2001, s. 3. Senest ændret ved forordning (EF) nr. 1782/2003 (EUT L 270 af 21.10.2003, s. 1).

(7) EFT L 30 af 31.1.2002, s. 23.

(8) EUT L 141 af 30.4.2004, s. 18.